Ole Sohn (SF), 2007-05-23:
Men går man tilbage i historien, ville den nuværende socialminister have sagt det samme sidste år, forrige år og forrige år igen, og forgængeren vil have sagt det samme.
Uanset om det er denne eller tidligere regeringer, vil man altid kunne komme med initiativer, der er sat i gang, projekter, der er under udvikling, og puljer, der er afsat, osv. osv. Og man vil altid, og det er det, der er det helt centrale, kunne finde medarbejdere, som gør en fantastisk indsats.
For hvem vil ikke gøre en god indsats?
Det gør personalet på landets plejehjem; det gør personalet i ældresektoren generelt.
De gør en indsats, som faktisk er ud over det sædvanlige, og det er faktisk forudsætningen for, at det hele hænger sammen.
Det er kernen i det, og det er her, kæden hoppen af for regeringen: Der er alle de gode initiativer, man vil tage, og ja, man har afsat nogle puljer, men virkeligheden er, at regeringens økonomiske politik med den stramme udgiftsramme over for kommunerne gør, at kommunerne ikke har et råderum til at sikre ordentlige forhold for det personale, der varetager den unikke, gode opgave i ældresektoren.
Når ministeren derfor siger, at hun gerne indledningsvis vil understrege, at det er kommunernes ansvar, er det rigtigt, men kommunerne er underlagt en ramme, som er regeringens ansvar.
Man kan altså ikke forvente, at kommunerne skal trylle, og hvad er de kommuner, der forsøger at trylle – det er der altså en række kommuner, der har gjort også i 2006 – blevet udsat for?
At regeringen kommer og siger: O.k., I har brugt lidt for mange penge til service til jeres borgere, så nu falder hammeren; I kommer af med en bøde.
Det vil vi opleve her i de kommende dage.
Det er den sande virkelighed.
Derfor mangler jeg stadig væk svar på: Hvad agter regeringen at gøre for at sikre, at vi kan tiltrække mere personale til ældresektoren?
Det er jo det, der er det helt afgørende, for forudsætningen for, at ældre fortsat kan få en god og en bedre pleje, er, at der er tilstrækkelig med kvalificeret arbejdskraft.
Det får man ikke, når vi aflønner plejepersonalet som de dårligst lønnede i dette land og vi ikke sikrer en tilstrækkelig uddannelse og autoritet og respekt for arbejdet.
Derfor er der meget lang vej igen, før regeringen kan sige, at de har gjort noget.
Det er rigtigt, at der er lavet puljer.
Man har taget penge fra den generelle serviceudvikling i kommunerne og sagt, at de penge tager vi fra kommunerne og over i Folketinget, og så laver man en pulje, hvor man siger: Hvis I gør sådan og sådan og sådan, altså, hvis I underlægger jer den under den her regering tiltagende statslige centrale styring, kan I få lov at søge nogle penge.
Ministeren nævnte en pulje på 100 mio. kr., man kunne søge om.
100 mio. kr. til 100 kommuner er 1 mio. kr. pr. kommune.
Jamen det forslår ingen steder!
Det er helt andre beløb, der skal til på ansættelsessiden og også for at sikre bedre forhold for de ansatte.
Derfor skal jeg på vegne af Socialdemokratiet, Det Radikale Venstre, Enhedslisten og SF fremsætte følgende: Forslag til vedtagelse »Idet Folketinget konstaterer – at god ældrepleje skabes i mødet mellem borgeren og den professionelle medarbejder, og – at der allerede nu og fremover vil mangle tilstrækkelig kvalificeret personale til at yde en tilstrækkelig god ældrepleje, opfordrer Folketinget derfor regeringen til – at ændre de politiske rammer for ældrepleje, så de ældre sikres retten til at leve et liv på egne betingelser, og så medarbejderne får den nødvendige tid til at udføre opgaverne i dialog med borgerne, – at tilføre kommunerne tilstrækkelige ressourcer til at dække såvel det stærkt stigende behov for flere ansatte til stadig flere ældre med pleje- og omsorgsbehov som behovet for løbende efteruddannelse af medarbejderne, – at sikre økonomi til, at kommunerne kan udbyde uddannelse til social- og sundhedsassistentuddannelsen på voksenløn og tilbyde fuldtidsjob for deltidsansatte, forbedre efterog videreuddannelse, give ret til særlige seniorordninger og investere i bedre arbejdsmiljø.«